**Islàndia , de Lluïsa Cunillé**

**L L E G I M T E A T R E**

**Dissabte 7 d’ octubre de 2017 10:30h**

**Biografia**  
  
**Lluïsa Cunillé i Salgado** neix a Badalona el 28 d'octubre del 1961.

La seva trajectòria teatral comença l'any 1990, quan participa, fins al 1993, als cursos de dramatúrgia textual impartits per José Sanchis Sinisterra a la Sala Beckett de Barcelona. El 1991 obté l'accèssit al Premi Ignasi Iglésias per *Berna*, obra que es publicarà el 1994. L'any 1992, però, ja publica l'obra *Rodeo*, en castellà, per la qual guanya el Premi Calderón de la Barca. Aquesta obra s'estrena, el mateix 1992, al Mercat de les Flors de Barcelona amb la companyia Teatro Fronterizo. El 1996 apareixen els títols *La festa*, *L'aniversari* i *Accident*, obra per la qual obté el Premi de la Institució de les Lletres Catalanes de teatre del 1997.

El 1998 també publica *Apocalipsi* i *Dotze treballs*, títol pel qual guanya el Premi Ciutat de Lleida de teatre. El 1999 obté el Premi Born de teatre per *L'aniversari*. D'aquest mateix any són els títols *Vacants* i *Passatge Gutenberg*. Seguiran a aquests títols, la publicació d'obres com *El gat negre* o *Libración*, ambdues aparegudes l'any 2001.

El 2005 guanya el Premi Ciutat de Barcelona de teatre per l'obra *Barcelona, mapa d'ombres*, obra que també serà guardonada, el 2007 i per la seva versió en castellà, amb el "Premio Max de las Artes Escénicas al mejor autor teatral en castellano". L'any 2007 guanya, el Premi Nacional de Teatre, concedit per la Generalitat de Catalunya per *La cantant calba al McDonald's*. Conjuntament amb Xavier Albertí, escriuen les obres *Assajant Pitarra* i *El duo de la africana*, ambdós títols apareguts, encara, el 2007.

*Deu peces* i *El bordell* es publiquen l'any 2008 i *Aquel aire infinito*, el 2009. Conjuntament amb Jordi Casanovas, Roger Bernat, Nao Albet i Marcel Borràs, escriu l'obra *Dictadura-transició-democràcia*, publicada el 2010, any en què guanya el Premi Born de Teatre del Cercle Artístic de Menorca per *El temps*. El 2010 també apareix el títol *Ilusionistas*.

Paral·lelament a tota aquesta intensa activitat com a dramaturga, l'any 1995 funda, juntament amb Paco Zarzoso i Lola López, la companyia Hongaresa de Teatre i, l'any 2008, amb Xavier Albertí i Lola Davó, la companyia La Reina de la Nit. Va ser autora resident del Teatre Lliure de Barcelona entre els anys 2008 i 2011.

El 2016 és finalista als Premis Max a la millor autoria teatral amb l'obra *El carrer Franklin*.

**ISLÀNDIA**

Obra escrita el 2008, encarregada pel teatre Lliure, per Àlex Rigola. Es una obra llarga, dura dues hores i no s’havia estrenat perquè les sales eren petites i necessitava el recolzament d’un teatre públic amb més recursos.

Es una de les peces més importants sobre la llibertat individual, sobre el que construïm nosaltres mateixos. Som capaços de ser lliures com a països, com a persones? Existeix la llibertat absoluta individual?

El personatge principal, s’escindeix, apareix a l’obra en dues edats diferents. Cal veure la posada en escena. Crec que hi trobem referents sobre Kafka. Quan el personatge és jove és pur, encara no està contaminat. Amb la joventut sembla que es confia més en l’ésser humà, a mesura que passa el temps va desapareixent aquesta puresa.

Abel Rodríguez, l’actor és un jove de 16 anys acabats de fer que no havia fet mai teatre.

El protagonista d' 'Islàndia', marxa a Nova York a la recerca de la seva mare. L'autora la va escriure quan la crisi començava a esclatar. Segons Xavier Albertí, és "la millor" obra de l'autora.

Diu **Xavier Albertí**, director de l’obra, que el teatre de **Lluïsa Cunillé** exigeix una “sensibilitat ben afilada” a l’espectador, i *Islàndia* n’és una prova. En ella hi trobarem la majoria de les constants de la poètica de la dramaturga de Badalona. Un adolescent, que en la primera escena de l’obra, però, és un adult, marxa a Nova York a buscar la seva mare alhora que fuig de la crisi econòmica islandesa. Ens trobem en un espai físic i vital hostil, amb tot un seguit de personatges que aniran revelant la seva insatisfacció respecte del seu entorn i les seves circumstàncies.

A *Islàndia*, hi ha concentració temàtica, atenuació de l’explícit, contenció expressiva dels intèrprets i renúncia a desvetllar antecedents o motivacions dels personatges, tot amb la intenció de refusar la idea d’espectador contemplatiu i de reivindicar una dimensió molt més àmplia d’aquest, que haurà de prestar una mirada completiva de l’experiència que ha de viure.

Els silencis, gràcies a la mà d’Albertí, adquireixen una importància cabdal i es converteixen en autèntics intersticis que atorguen veritat a les escenes i que creen espais de reflexió per al públic que no es troba enterrat en la voràgine del *tit for tat*.

*Islàndia* escull la innocència per enfrontar-se a la crisi espiritual que el capitalisme més salvatge ha sumit la societat occidental, que, de sobte, ha deixat al descobert les seves vergonyes i els fràgils fonaments amb que està construïda. Cal anar a veure Islàndia, amb l’ànima oberta de bat a bat i amb el coratge de qui busca en el teatre preguntes que el posin entre les cordes.